《摸鱼儿 仲宣楼赋》
宋代·陈策

倚危梯、酹春怀古，轻寒才转花信。江城望极多愁思，前事恼人信寸。

湖海兴。算合付元龙，举白浇谈吻。凭高试问。问旧日王郎，依刘有地，何事赋幽愤。

沙头路，休记家山远近。宾鸿一去无信。沧波渺渺空归梦，门外北风凄紧。

乌帽整。便做得功名，难绿星星鬓。敲吟未稳。又白鹭飞来，垂杨自舞，谁与寄离恨。